carohd/mindhelper huggingface dataset:
En mand spurgte mig, om jeg ville med op på hans værelse
Kategori: Identitet
K\u00f8n: Pige
Alder: 17
Dato: 2019-01-23T13:03:16.000Z

Sp\u00f8rgsm\u00e5l:
jeg mødte denne midaldrende man i byen her i sidste uge. Han spurgte om vi skulle gå op på hans værelse. Kan han lide mig?

Svar:
Det er ikke hver dag, man møder en mand på gaden, der spørger, om man vil med op på deres værelse. Så jeg kan godt forstå, hvis du ikke helt kan finde ud af, hvad det handlede om. 


Pas på dig selv 
Det kan være virkeligt svært at svare på, om manden kan lide dig. For jeg kender jo ikke manden, og jeg ved ikke, hvad det var for en situation, han spurgte i. Men jeg vil alligevel gerne sige til dig, at du skal passe på dig selv og lade være med at gå med folk, som du kun lige har mødt på gaden og ikke kender. Det er nemlig ikke alle mennesker, der vil en noget godt. Jeg kan jo ikke vide, hvad den her mand ville. Og det er slet ikke sikkert, at han ville dig noget ondt. Men når man ikke kender folk, ved man ikke, hvem de er. Og derfor kan man ikke være sikker på, hvad de vil en. Af den grund er det en god tommelfingerregel aldrig nogensinde at gå med fremmede hen til steder, hvor der ikke er nogen andre, der kan se en. Uanset hvem den fremmede er og hvor flink personen virker.


Snak med nogen 
Hvis situationen har gjort dig usikker. Eller hvis du ikke helt ved, hvad du skal gøre, synes jeg du skal prøve at snakke med nogen om det. Når man har været ude for en situation, hvor man måske ikke helt ved, hvad den betyder, kan det nemlig være rigtigt godt at vende sine tanker med nogen. På den måde får man både sat ord på de tanker, man har omkring situationen. Men den person man snakker med, får også mulighed for at fortælle, hvad de synes, man skal gøre. Eller måske hvad de selv ville have gjort. Du kan for eksempel snakke med dine forældre. Men hvis det ikke dur, kan du også tænke over, om der måske er nogen andre, du kan snakke med. Det kan være en veninde, en lærer eller en helt tredje person.


Jeg håber, at mit svar har givet dig en lille smule svar på dit spørgsmål. Og så håber jeg, at du passer på dig selv derude.
Hjælp mig med ENG
Kategori: Generelt
K\u00f8n: Pige
Alder: 20
Dato: 2019-01-30T14:19:55.000Z

Sp\u00f8rgsm\u00e5l:
Hjælp mig med ENG tak ruski jjjajaja

Svar:
Jeg er ikke helt sikker på, jeg forstår dit spørgsmål. Jeg håber, du vil skrive et par linier mere en anden dag.
Jeg tænkte på, hvornår man er normal?
Kategori: Identitet
K\u00f8n: Dreng
Alder: 14
Dato: 2019-01-28T22:46:58.000Z

Sp\u00f8rgsm\u00e5l:
hvornår er man normal

Svar:
Det er ikke noget nemt spørgsmål, du har stillet. Så jeg kan godt forstå, hvis du har gået rundt og tænkt over det. Og jeg er super glad for, at du så har skrevet herind og spurgt.



Der er ikke noget enkelt svar 
Du spørger, hvornår man er normal? Og det er et spørgsmål, der tit kan fylde ret meget, når man er ung. Fordi det er der, man begynder at danne sin egen identiet. Og derfor også der, hvor man begynder at tænke over, hvad der er normalt. Og hvad der er unormalt. Men det er et spørgsmål, der ikke er noget nemt svar på. For de fleste opfatter en normal person som en, der er ligesom alle andre. Det vil sige en person, der ser ud nogenlunde ligesom alle andre mennesker. Og en person, der opfører sig nogenlunde ligesom alle andre.



Men der er faktisk ret mange ting, der spiller ind på, om man så også er ligesom alle andre. Det er for eksempel helt normalt, at man spiser sin mad op i Danmark. Men i Kina er det faktisk uhøfligt at spise sin mad helt op. Og nogen af de ting, som de fleste synes er normale i dag, var for ikke normale før i tiden. I dag er det for eksempel helt normalt, at kvinder arbejder. Men engang var man unormal, hvis man var kvinde og havde et arbejde.



Så svaret på dit spørgsmål afhænger både af, hvor man er henne i verden. Og nogen gange også bare om, hvor man er henne i Danmark. Og så afhænger det også af, hvilken tid man befinder sig i. Så måske kan man i virkeligheden svare på dit spørgsmål med et nyt spørgsmål: findes der overhovedet nogen, der er normale?



Snak med nogen om det 
Jeg kommer til at tænke på, om du har prøvet at diskutere det her spørgsmål med nogen? Det kunne for eksempel være dine venner. Eller måske dine forældre. Hvis ikke du har det, synes jeg, du skal prøve at gøre det. Jeg tror faktisk, at du kunne få nogle ret spændende samtaler ud af det. Og så tror jeg også, at du vil finde ud af, at der faktisk også er forskel på, hvordan du opfatter det at være normal. Og på, hvordan de mennesker du snakker med opfatter det at være normal.



Jeg håber, at mit svar har givet dig lidt svar på dit eget spørgsmål.
Jeg har barberet mine arme. Og jeg er bange for, hvad min mor siger
Kategori: Identitet
K\u00f8n: Pige
Alder: 14
Dato: 2019-02-05T14:16:35.000Z

Sp\u00f8rgsm\u00e5l:
Jeg håber virklig i kan hjælpe mig, jeg har barberret mine arme, lige i øjeblikket syndes jeg det var en god ide, da jeg skal på ferie, men bag efter kom tanken lig, shit hvad liger min mor lige, hun kommer jo til at se mine arme, altså det er bare et sted på kroppen der er ret sværdt at undgå om sommeren, jeg barbere også under arme og ben, men også i bekini lingen, men det er ret nemt at skjule, min mor ved da self at jeg barberre under armene og benene, men jeg er virklig bange for hvordan hun vil tage det.

Svar:
Når man har gjort noget uden at fortælle det til sine forældre, kan man godt blive lidt bekymret for, hvordan de mon reagerer. Også selvom det ikke som sådan er noget, man ikke må. Så jeg er glad for, at du har skrevet herind og delt dine tanker.


Det er helt normalt 
Det er helt normalt, at man begynder at få hår under armene og ved bikinlinien, når man kommer i puberteten. Der er rigtigt mange, der vælger at barbere det væk. Og der er også nogen, der vælger at barbere hårene på benene og armene. Det kan for eksempel være fordi, de ikke synes, at det er pænt at have hår der. Det er helt normalt, at have det sådan. Men det er altså også helt normalt at have hår de steder. Og man behøver ikke fjerne dem, hvis man ikke har lyst til det. 


Hvis man ikke har fortalt sine forældre, at man barberer sig, kan man måske godt blive bange for, hvordan de vil reagere, når de finder ud af det. Måske kan man blive bange for, at de ikke forstår det. Eller måske kan man blive bange for, at de ikke synes, at det er nogen særligt god idé. Jeg ved ikke, om der er noget af det, der lyder genkendeligt for dig?Men uanset hvad, tænker jeg på, hvad der er det værste, der kan ske? Din mor er selv kvinde. Så hun kender nok selv til det med at barbere sig. Og det kan godt være, at hun måske bliver lidt overrasket, lige når hun opdager det. Men mon ikke også, hun godt kan forstå dig?


Fortæl det til din mor 
Det bedste råd jeg kan give dig, er egentligt, at du selv skal fortælle din mor, at du har barberet dine arme. På den måde kan du nemlig undgå, at din mor bliver lidt overrasket over selv at finde ud af det, hvis hun ikke lige havde regnet med det. Når man bliver overrasket, kan man godt komme til at tale, før man tænker, fordi ens instinkter tager lidt mere over.


Men hvis du har fortalt det stille og roligt til din mor, har du forberedt hende på, at du har barberet dine arme. Og så kan det være, at der er lidt mere ro på, så hun ikke reagerer helt så voldsomt, som hun måske ellers ville have gjort. Hvis du selv fortæller det til din mor, får du også muligheden for at fortælle hende, hvorfor du gjorde det. Og på den måde giver du hende mulighed for at forstå dig. Det kan også være, at det måske kan hjælpe?


Jeg håber, at mit svar har hjulpet dig lidt. Og så håber jeg, at du får taget en snak med din mor, så du ikke skal gå rundt og være bekymret for, hvordan hun reagerer.
Jeg er forelsket, hvad skal jeg gøre?
Kategori: Forelskelse
K\u00f8n: Pige
Alder: 14
Dato: 2019-02-05T12:51:34.000Z

Sp\u00f8rgsm\u00e5l:
Jeg er forelsket i en dreng fra min klasse og jeg har været kærester med ham før, men efter han slog op har jeg ikke kunne få ham ud af mit hoved. Jeg har spurgt nogle af mine veninder fra min klasse til råds og de siger at han også er forelsket i mig og nu ved jeg ikke hvad jeg skal gøre?

Svar:
Jeg er super glad for, at du har skrevet herind og delt dine tanker. Det kan være rigtigt svært at finde ud af, hvad man skal gøre, når man er forelsket.


Først skal du have ros for, at have spurgt dine veninder til råds. Det er altid en god idé at dele sine tanker med dem man er tryg ved og som kender en godt.


Snak med hamDet lyder på dine veninder som om, at han også er forelsket i dig, og det er jo super dejligt! Nu skal du så overveje, om du også er klar til at snakke med ham om det. Det er nok den eneste måde, hvor du faktisk kan finde ud af, om han er forelsket eller ej. Det betyder selvfølgelig også, at der er en risiko for, at han ikke er forelsket. Det er aldrig sjovt at blive afvist, men samtidigt er man også nødt til at tage nogle chancer, når det kommer til kærlighed. Hvis du nu sidder med tanken kan han lide mig, og er meget i tvivl, så kan du prøve at læse artiklen jeg har linket til, og se om han måske viser nogle af de tegn på forelskelse, som den nævner. 


Jeg krydser fingre for dig, og håber det kommer til at gå godt.
Hvad gør jeg, når han ikke svarer?
Kategori: Forelskelse
K\u00f8n: Pige
Alder: 16
Dato: 2019-02-05T13:43:08.000Z

Sp\u00f8rgsm\u00e5l:
Hvad hvis nu han aldrig skriver igen?

Svar:
Jeg er glad for, at du har skrevet ind og delt din bekymring.


Du fortæller ikke, hvem det er, du håber på skriver til dig. Jeg tænker, at det er en fyr, som du måske er forelsket i? Er det rigtigt forstået?


Han skriver ikke
Der kan være flere grunde til, at han ikke skriver til dig. Måske er han ikke så god til at svare tilbage på beskeder, eller måske er han ikke så interesseret i dig, som du er i ham. Det kan være super hårdt, hvis man er forelsket i en, som ikke gengælder ens følelser. Det kan gøre rigtigt ondt, og føles som om, at det aldrig holder op. Men det gør det. Hvis du er ulykkeligt forelsket, kan du læse mere om det her.


Snak med nogen om det
Det lyder som om, at det her er noget, der fylder rigtigt meget for dig. Mit bedste råd til dig lige nu, er at snakke med nogen om det. Det kan være en stor hjælp at få nogle andres perspektiv på ens bekymringer, og det kan være rart at have nogle at dele dem med. Måske har du en god veninde, der har prøvet noget lignende?


Distraher dig selv
Det kan også være en god idé at distrahere sig selv, så man ikke kommer til at sidde hele dagen og stirre på sin telefon. Prøv at finde på noget, som du hygger dig med, som måske kan få dine tanker et andet sted hen. Det kunne være, at være sammen med venner/veninder, dyrke sport, høre god musik eller noget helt 4. Så vil du måske opleve, at det ikke fylder så meget, at han ikke skriver.


Jeg håber at mit svar har været til hjælp, og håber på, at det hele kommer til at gå godt.
Kan I hjælpe os med et interview til vores projektuge?
Kategori: Generelt
K\u00f8n: Pige
Alder: 14
Dato: 2019-02-05T14:22:56.000Z

Sp\u00f8rgsm\u00e5l:
Vi er tre elever der har projektuge, og vi har valgt emnet spiseforstyrrelser. Vi har fundet jeres hjemmeside meget hjælpende, og vi ville høre om I havde lyst til at hjælpe os med et interview, da vi skal have det med i vores opgave.
Mange tak for den viden vi fandt på jeres hjemmeside.

Svar:
Jeg er mega glad for at høre, at I fandt vores artikler om spiseforstyrrelser hjælpsomme. Og så vil jeg også gerne gøre jer opmærksom på, at jeg har slettet jeres navne. Det er bare, så jeg er sikker på, at I forbliver anonyme. 


Vi kan desværre ikke hjælpe med et interview, da vi i forvejen har meget travlt i brevkassen. Men jeg er næsten sikker på, at I kan finde nogen, der gerne vil hjælpe jer, hvis I søger efter personer, der arbejder med spiseforstyrrelser på Google.


Jeg ønsker jer alt muligt held og lykke med jeres projekt.
Vi har projektuge, og vi søger information om spiseforstyrrelser
Kategori: Generelt
K\u00f8n: Pige
Alder: 16
Dato: 2019-02-05T14:35:57.000Z

Sp\u00f8rgsm\u00e5l:
Vi er 3 piger som er igang med at skrive en projekt opgave som handler om spiseforstyrrelse.


Vi vil hører om i har tid til at besvare nogle spørgsmål, angående spiseforstyrrelse og dens påvirkning på kroppen og hvad det kan forsage i det senere liv.


Det ville betyde enormt meget hvis i vil besvare spørgsmålene.


Vi har søgt lidt frem og tilbage men vi kom frem til nogle svar men for at clear det vælger vi og skrive herind.


Spørgsmålene


hvad er årsagen til unge bliver ramt af en spiseforstyrrelse?


Er der kommet flere med spiseforstyrrelse de seneste år?


Hvordan reagere kroppen på spiseforstyrrelse?


Hvorpå kroppen konstatere man først symptomer på spiseforstyrrelse?

Svar:
Det lyder som et super spændende projekt, som I er i gang med. Men da brevkassen er til personlige spørgsmål, vælger jeg ikke at svare jer her. Men I kan prøve at læse vores artikel med alt, hvad der er værd at vide om at lide af en spiseforstyrrelse.


Måske kan I finde svar på nogle af jeres spørgsmål der. Ellers er jeg helt sikker på, at der også findes en masse god information, hvis I søger på Google.


Jeg ønsker jer alt muligt held og lykke med jeres projekt.
Pomodoroteknikken
Kategori: Skole og uddannelse
K\u00f8n: Pige
Alder: 15
Dato: 2019-02-12T12:35:56.000Z

Sp\u00f8rgsm\u00e5l:
Jeg er en folkeskoleelev og arbejder sammen med min gruppe i vores projektuge med folkeskolen, om hvordan man bedst muligt, videnskabeligt set, kan sætte en skoledag sammen. Da vi skulle finde ud af, hvor lange skoledagene skulle være og hvor lang tid en lektion skulle vare, faldt vi over jeres artikel: Når koncentrationen svigter: 11 tips til at få lavet dine lektier. I artiklen forslog I, at man kunne bruge den såkaldte Pomodoro-teknik til at huske at holde pauser og strukturere sit arbejde. Da vi undersøgte denne teknik videre, fandt vi ud af at en god tilgang er, at du hver anden time (hver fjerde pomodoro) tager en længere pause mellem 20 og 30 minutter. Det vi vil spørge om er: Hvor mange omgange pomodoro, man kan køre, før man bliver for træt? Altså, hvor lange skal skoledagene være?


På forhånd tak.

Svar:
Tusind tak for jeres spørgsmål. Det lyder som en spændende projektopgave.


Pomodoroteknikken
Pomodoroteknikken er et spændende redskab, når du skal arbejde fokuseret med at løse en opgave. Stil uret og gå så i kødet på opgaven. Men det er vigtigt, at vi ser det som et redskab, der er godt i specifikke situationer. Altså, en teknik til at sætte rammen omkring opgaveløsningen, mere end til at strukturere en hel skoledag efter.


Der hvor I måske kan lære noget fra den forskning, der er lavet omkring koncentration og pomodoroteknikken er i forhold til betydningen af pauser. Se det her resume af et større forskningsprojekt. Det er en lidt svær artikel, men den siger, at korte hyppige pauser er en god idé til, når man efterfølgende skal koncentrere sig om en opgave. 


Så svaret bliver (lidt diffust): Der er ingen fast øvre grænse for antallet af daglige pomodori. Det handler både om, at du kan træne evnen til at arbejde på den her måde. Og det handler om, at det er meget forskelligt, hvad vi hver især har det godt med. Derfor er det måske ikke det oplagte sted at lede efter svaret på, hvor lang en skoledag skal være. Men det I kan tage med er, at selv små pauser og afbræk har stor betydning for evnen til efterfølgende at koncentrere sig om at løse en opgave.


Go vind med opgaven.
Jeg er vildt i tvivl. Er han mon vild med mig?
Kategori: Forelskelse
K\u00f8n: Pige
Alder: 13
Dato: 2019-02-12T13:09:09.000Z

Sp\u00f8rgsm\u00e5l:
Mit problem er at jeg er vild med en dreng fra klassen men jeg ved virkelig ikke om han er vild med mig. I 2.klasse var vi hele tiden sammen og begge to vildt forelskede men inhgen af os var modige nok til at spørge men så kom sommerferien...
og ja så mistede jeg ham på en måde...
Nu er jeg vildt i tvivl. Er han mon vild med mig?
Jeg føler lidt at jeg skal bruge en chance til men hvad skal jeg gøre? =N

Svar:
Tak fordi du har skrevet herind og delt dine tanker. Det kan være rigtigt svært at finde ud af om en dreng er vild med en eller ej. Jeg ved jo ikke, hvordan han har det, men jeg har nogle bud på, hvordan du kan finde ud af det.


15 tegn på forelskelse
Her kan læse om nogle typiske tegn på forelskelse. Måske gør han nogle af de her ting? Det kan være en ledetråd i hvert fald.


Snak med dine venner/veninder
Måske kan du prøve at spørge nogle af dine venner eller veninder om de ved noget. Måske har han sagt noget om dig til dem? Ellers kan det være de kender nogle af hans venner, og de måske ved det?


Snak med ham
Den sikreste måde at finde ud af, om han også er vild med dig, er at snakke med ham. Det kan selvfølgelig være ret svært at sige til nogen, at man er vild med dem, især når man ikke ved, om de siger det tilbage. Men det er den chance du kan blive nødt til at tage, hvis du virkeligt vil vide det.


Jeg håber du fik noget ud af vores svar, og så håber jeg, at det hele kommer til at gå rigtigt godt for dig. Masser af held og lykke herfra.
Må forældre godt gennemrode deres barns telefon?
Kategori: Forældre
K\u00f8n: Pige
Alder: 13
Dato: 2019-02-14T09:08:39.000Z

Sp\u00f8rgsm\u00e5l:
Jeg så på min mors telefon at der var en video. På videoen ku jeg se min telefon hvor HUN var inde på min tlf og kunne se hvad jeg har været inde på. Jeg har nemlig læst sindsyg mange artikler og har også skrevet ind et par gange på mindhelper=M.
Så jeg kom til at tænke på om forældre godt må gennemrode deres barns telefon=D?

Svar:
Tak fordi du har skrevet herind med dit spørgsmål og delt dine tanker. Det er en svær situation at stå i, hvis man oplever at ens forældre overskrider ens grænser.



Dit spørgsmål er, om forældre må gennemse deres barn telefon? Det er et lidt svært spørgsmål at svare på faktisk, fordi der er flere ting, der er i spil, når det komme til børns telefoner.



Love om forældre og børn
Børn har rettigheder. De rettigheder står i børnekonventionen, som er skrevet for at beskytte børn. I børnekonventionen står der blandt andet, at børn har ret til et privatliv uden at blive kontrolleret. Men! Forældre ligger under for det, der hedder forældreansvarsloven. Den lov siger, at forældre skal drage omsorg for deres børn, og derfor godt må drage beslutninger om barnets personlige forhold. Det betyder, at dine forældre som udgangspunkt skal respektere dit privatliv, men at de har ret til at kigge i din telefon, hvis de er bekymrede for dig. Den regel gælder indtil du bliver myndig, som 18 årig. Til gengæld må du faktisk ikke kigge i din mors mobil, uden at hun har givet dig lov.



Så det korte svar vil være: Ja, dine forældre må faktisk godt kigge i din telefon, især hvis de er bekymrede for dig.



Snak om det
Mit bedste råd til dig er, at snakke med din mor om det. Du må fortælle hende, at du ikke synes det er rart, at hun kigger i din telefon. Samtidigt må du jo så nok sige undskyld, for at have kigget i hendes. Prøv at spørge hende, hvorfor hun har kigget din telefon igennem? Hun har nok været bekymret for dig, fordi hun elsker dig rigtigt meget, og gerne vil være sikker på, at du har det godt. Det kan være i kan aftale, at blive bedre til at snakke om de ting, der gør hende bekymret, så hun slet ikke behøver at kigge i din telefon? Hvis du synes, at det er svært at skulle tage sådan en samtale, så kan du prøve at finde lidt rådgivning på, hvordan man snakker om de svære tingi denne artikel.



Jeg håber du kan bruge svaret til noget, og at dig og din mor finder en rigtigt god løsning, som i begge har det godt med.
Han er ikke klar til at have en kæreste
Kategori: Forelskelse
K\u00f8n: Pige
Alder: 13
Dato: 2019-03-03T11:14:40.000Z

Sp\u00f8rgsm\u00e5l:
Jeg er en pige på 13 snart 14 år som er ret så vild med en fyr han er også vild med mig men er ikke klar til at have en kæreste da vi kun er 13 år gammel og det er ikke det fedeste når man er rimelig vild med ham.


Jeg er kun 13 år men er meget moden af min alder. Jeg har haft en seriøst forhold før men var ikke helt så interesseret i ham som jeg er i den anden dreng lige nu.


vil virkelig gerne have noget sammen og det vil han os men han er ikke klar og ved ikke hvad jeg skal gøre fordi jeg er jo volder vild med ham.

Svar:
Det med kærligheden kan være rigtigt svært. Så det er godt, du har skrevet herind, og delt dine tanker med os.


Han er ikke klar til at være kærester


Det er rigtigt svært, når man er forelsket. Det føles som om hele kroppen er gået i udbrud som en vulkan, og man ved ikke hvad man skal gøre af sig selv. Du skriver, at den fyr du er vild med, også er vild med dig. Det er jo helt vildt dejligt. Men du vil gerne være kærester med ham, og han føler sig ikke klar til det endnu. Det er du nødt til at respektere. Hvis han ikke er klar, så er der ikke så meget at gøre ved det, også selvom det er rigtigt hårdt for dig. Men jeg kan godt forstå, hvis du synes det er rigtigt svært.


Kan du vente?


Du må jo overveje nu, om du har lyst til at vente på, at han bliver klar. Du kan ikke være sikker på om/ hvornår han bliver klar, men du kan jo prøve at snakke med ham. Måske er der nogle bestemte ting, der gør, at han ikke er klar? Uanset hvad kan det være rart, at få snakket det igennem sammen. Han er sikkert også rigtigt rigtigt forvirret, fordi han på den ene side godt kan lide dig, men ikke føler sig klar til at være kærester med dig. Så prøv, på en sød måde, at spørge ham om, hvordan han har det, og hvorfor han ikke føler sig helt klar endnu.


Du kan ikke vente på ham


Hvis du ikke har lyst til at vente på ham, så må du prøve at komme videre fra din forelskelse. Du kan prøve at læse den her artikel om, hvordan man kommer sig over ulykkelig kærlighed her. Det kan være at nogle af vores tips, vil give god mening for dig.


Snak med dine veninder


Det kan være rigtigt svært, at skulle gå med sine følelser alene  især når man er forelsket. Derfor kan det også være rigtigt rart, at dele sine tanker og følelser med nogen. Så føles det ligesom om, at de ikke fylder helt så meget bagefter. Derfor kunne det være en god idé at snakke med dine veninder om det. De kender dig rigtigt godt, og vil sikkert gerne hjælpe dig på vej med dine tanker.


Det kan være rigtigt svært med kærlighed. Især hvis man gerne vil forskellige ting. Så kan det hele godt virke som noget rigtigt møg, men det kan godt ende godt  især hvis man er gode til at snakke med hinanden. 


Jeg håber du kan bruge mit svar til noget, og så krydser jeg fingre for, at det kommer til at gå godt med jer.
Jeg kan ikke finde min kat
Kategori: Trist eller deprimeret
K\u00f8n: Dreng
Alder: 17
Dato: 2019-03-12T13:45:21.000Z

Sp\u00f8rgsm\u00e5l:
Jeg kan ikke finde min kat og det gør mig rigtig ked af det, Øv

Svar:
Det lyder da ikke særligt sjovt, at du har mistet din kat. Derfor er jeg glad for, at du har skrevet herind.


Hvis man er rigtigt glad for sit kæledyr, så kan det virkeligt gøre ondt, hvis de er forsvundet. Derfor er det også helt normalt så, at blive ked af det. 


Kan du gøre noget ved det?


Hvis man mister et kæledyr, kan det være rigtigt svært  især hvis man er meget knyttet til det. Derfor kan du også overveje, om der er nogle ting, du kan gøre for at finde din kat igen. Jeg laver en lille liste med gode råd til, hvad du kan gøre:



Gå nabolaget rundt  måske er den bare faret vild, og sidder et sted og venter.
Hæng sedler op i nabolaget  hvis du har et billede af katten, kan du lave en seddel, hvor billedet af katten er på, skrive den er blevet væk og dit telefonnummer, så folk kan komme i kontakt med dig, hvis de finder den.
Ring til dyreinternaterne  ring til dyreinternaterne i dit nærområde, og spørg om de har fået katten indleveret.
Lav et facebookopslag i en lokal facebookgruppe  Det kan være, at der er nogle, der har set katten et sted, eller er kommet til at lukke den inde i en garage eller skur.
Vent på den kommer hjem  katte tager ofte langt væk hjemmefra, og bliver ude i lange perioder. Men for det meste finder de hjem igen. Så måske skal du bare vente på den.



Snak med nogen om det


Det kan være en god idé at snakke med nogen om det, hvis vi bliver kede af det. Det kunne for eksempel være dine forældre eller venner. Så kan de støtte dig, og eventuelt hjælpe dig med at finde katten igen.


Jeg håber du kan bruge mit svar til noget, og krydser fingre for, at din kat snart kommer hjem igen.